Kõige pealt kerkib üles küsimus: kes on selle teose autor? On andmeid, mis lubavad oletada, et see kirjutis kuulub Patkulile. Nii nimetab "Neu -eröffnetes Liefländisches Theatrum", et selle kirjutise autoriks olevat arvatavasti Patkul ise. Seda oletust näib tõendavat ka kirjutise sisu. Selles nimetatakse sõja algatamise põhjuste hulgas eriti asjaolu, et Rootsi ei olevat kinni pidanud Oliva rahust ja et Liivimaa raske surve all  ägades palunud Poolalt abi ja selle saamiseks pidanud Augustiga läbirääkimisi. Tuletagem nüüd meelde juba käesoleva kirjutise algosas nimetatud Tempelmanni kirja Dahlbergile tema kokkusaamise kohta Patkuliga. Me leiame, et Patkul on nimetanud sõja algatamise põhjusiks samuti eriti Oliva rahust mitte kinnipidamist ja Liivimaa rasket seisukorda. Nii valitseb täielik kooskõla Patkuli poolt varem avaldatud sõnade ja hiljemini, nimelt juunikuus, ilmunud lendkirja avalduste vahel. See asjaolu on nähtavasti üheks tähiseks sinna poole, et kirjutise autoriks võime pidada Patkuli.